<classify> Mkwasa atalazimika kuachana rasmi na klabu ya Yanga aliyokuwa akiitumikia na kusimama upande mmoja wa timu ya taifa. Mkwasa alianza kuifundisha Stars tangu Julai mwaka huu kwa mkataba wa miezi mitatu akichukua mikoba ya kocha aliyetimuliwa, Mart Nooij baada ya kufanya vibaya katika mechi kibao.Akizungumza jana na waandishi wa habari, Mkwasa aliishukuru TFF kwa kuwa na imani naye na kuahidi kuwatumikia Watanzania kwa kuisaidia timu ya taifa kufanya vizuri. Ni kweli nimesaini mkataba wa mwaka mmoja na nusu, nawashukuru TFF kwa kuniona kuwa nafaa, jukumu nililopewa ni zito naomba Watanzania waendelee kuiunga mkono timu ya taifa ili tuweze kusonga mbele, alisema.Mkwasa ambaye bado ana mkataba na Yanga unaomalizika Desemba mwaka huu alisema bado hajawaeleza uongozi wa klabu hiyo lakini anatarajia kwenda kuwaeleza hali halisi. Alisema anatumaini Yanga watamuelewa na kuongeza kuwa iwapo Watanzania watamuunga mkono na yeye hatawaangusha kamwe kwani ataweza kuifikisha timu mbali.Kwa upande wake, Ofisa Habari wa TFF Baraka Kizuguto alisema Mkwasa ataendelea kupata stahiki zote kama alizokuwa akipata kocha Mart Nooij. Alisema pia Kocha Msaidizi, Hemed Morocco amesaini mkataba sawa na huo wa Mkwasa ili kuhakikisha timu ya taifa inaendelea kufanya vizuri.Wakati Mkwasa akitangaza kuwa ameshasaini mkataba huo, kocha wa Malawi Ramadhan Nsanzurwimo ameupongeza uongozi wa TFF kwa hatua ya kumpa kocha mzawa mikoba kuinoa timu hiyo. Alisema inapendeza mzawa akipewa timu ya taifa kwa kuwa ndiye mwenye nafasi ya kuwasiliana na wachezaji kwa ukaribu na wakamuelewa.Tangu Mkwasa aichukue timu hiyo amepata sare mbili dhidi ya Uganda katika mashindano ya kufuzu kwa CHAN 1-1 na dhidi ya Nigeria 0-0 katika mechi ya kufuzu kwa fainali za Mataifa ya Afrika Afcon 2017 Gabon.Mkwasa aliwateua wasaidizi wa benchi la Ufundi Alhaj Abdallah Athumani Seif King Kibaden kuwa Mshauri wa Ufundi, Hemed Morocco kuwa kocha Msaidizi na Manyika Peter kuwa kocha wa makipa wakichukua nafasi za Salum Mayanga na Patrick Mwangata.  <topic>: MICHEZO 